Document ID: 32009D0239

KOMISJONI OTSUS,
10. detsember 2008,
riigiabi C 60/07 kohta, mida Itaalia on andnud ettevõtjale Fluorite di Silius s.p.a.
(teatavaks tehtud numbri K(2008) 7805 all)
(Ainult itaaliakeelne tekst on autentne)
(EMPs kohaldatav tekst)
(2009/239/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,
võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
olles palunud huvitatud isikutel esitada eespool osutatud artikli (1) kohaselt oma märkused ja võttes arvesse kõnealuseid märkusi,
ning arvestades järgmist:
I. MENETLUS
(1)
11. detsembril 2007 teatas komisjon Itaaliale oma otsusest algatada ettevõtjale Fluorite di Silius s.p.a. antud abi suhtes asutamislepingu artikli 88 lõikes 2 sätestatud menetlus. Menetluse algatamist käsitlev komisjoni otsus avaldati Euroopa Liidu Teatajas. (2) Komisjon kutsus huvitatud isikuid üles esitama märkusi.
(2)
17. jaanuaril 2008 sai komisjon Itaalia märkused ametliku rikkumismenetluse algatamise kohta. 20. veebruaril 2008 edastas komisjon otsuse kolmele ettevõtjale, kes olid esitanud märkusi pärast ametliku rikkumismenetluse algatamist juhtumi C 16/2006 Nuova Mineraria Silius (3) suhtes, mis on seotud kõnealuse juhtumiga. Nimetatud kolme ettevõtja vastused laekusid komisjonile vastavalt 3., 4. ja 5. märtsil 2008. 28. aprillil edastati huvitatud isikute märkused Itaaliale, et ta saaks neile vastata.
(3)
18. märtsil 2008 toimus komisjoni ja Itaalia ametiasutuste kohtumine. 15. mail 2008 taotleti Itaalialt täiendavat teavet. Itaalia vastus registreeriti 10. juunil 2008.
II. KIRJELDUS
(4)
8. veebruaril 2007 laekus komisjonile kaebus, milles väideti, et Sardiinia autonoomne maakond kavatseb: i) kuulutada välja pakkumismenetluse kaevandamisõiguse andmiseks kaevanduses Genna Tres Montis, millest ettevõtja Nuova Mineraria Silius (edaspidi „NMS”) oli 25. juulil 2006 loobunud; ii) luua uue ettevõtja Fluorite di Silius s.p.a., mis osaleks kõnealuses pakkumismenetluses; ning iii) viia kõik NMSi endised töötajad üle ettevõtjasse Fluorite di Silius s.p.a.
(5)
2006. aasta juunis koostas Sardiinia maakond äriplaani, et jätkata kaevanduses Genna Tres Montis tegevust. 2006. aasta septembris korraldas Banca CIS teostatavusuuringu, mis kinnitas nimetatud kava majanduslikku ja rahalist tasuvust. Teostatavusuuringu põhjal tegi Sardiinia autonoomne piirkond 4. oktoobril 2006 otsuse (4) luua uue ettevõtja, kes osaleks kaevandamisõiguse andmist käsitlevas pakkumismenetluses. Seejärel loodi ettevõtja Fluorite di Silius s.p.a., mis on täielikult Sardiinia autonoomse maakonna kontrolli all.
(6)
Loodud ettevõtja sarnaneb oma põhitegevuse poolest NMSiga, tootes ja turustades fluoriiti (5) ja galeniiti. (6) Ettevõtja Fluorite di Silius s.p.a. äriplaan põhines umbes 2,23 miljoni tonni mineraali kaevandamisel, mis praeguste hinnangute (7) kohaselt ammendaks kaevanduse olemasolevad varud. Suurem osa toodangust oli kavas müüa NMSi eeskujul ettevõtjale Fluorsid s.p.a, mis toodab vesinikfluoriiti ja milles Sardiinia autonoomsel piirkonnal on 40 % osalus.
(7)
Pakkumiskutse kaevandamisõiguse andmiseks avaldati 9. märtsil 2007. 23. mail 2007 andis valikukomisjon kaevandamisõiguse ainsale pakkumismenetluses osalenud ettevõtjale Fluorite di Silius s.p.a.
(8)
Komisjon on kolmel põhjusel otsustanud algatada eespool nimetatud meetmete suhtes asutamislepingu artikli 88 lõikes 2 sätestatud menetluse.
(9)
Esiteks nägi pakkumiskutse ette, et kaevandamisõiguse saav ettevõtja on kohustatud palkama vähemalt viieks aastaks kõik isikud, kes töötasid NMSis enne selle likvideerimist, sealhulgas tööalase liikuvuse kavaga seotud koondatud töötajad, säilitades nende ametialase positsiooni ja töötasu. Komisjon leiab, et pakkumismenetlused, mis hõlmavad selliseid turuväliseid tingimusi, ei vasta turumajandusliku investori kriteeriumidele. On tõenäoline, et sellised tingimused annavad vähemalt eelise müüdavale üksusele, mis vabastatakse konkurentsi mõjust ja mida riik rahastab oma saamata jäänud tuludest. (8)
(10)
Teiseks kahtleb komisjon selles, kas Sardiinia autonoomne maakond toimis turumajandusliku investorina, kui ta lõi ettevõtja Fluorite di Silius s.p.a., et osaleda kaevandamisõiguse saamiseks pakkumismenetluses äriplaaniga, mis lähtub 3,5 % sisemisest tasuvuslävest. (9) See on selgelt allpool asjaomase tootmisharu keskmist (10) ning riigi võlakirjade alusel mõõdetud investori alternatiivkulusid. (11)
(11)
Kolmandaks rõhutab kaevandusamet 6. juunil 2007 Sardiinia autonoomsele maakonnale esitatud uuringus, et projekti kavandatavast kestusest (9 aastat) ei piisa ettevõtja Fluorite di Silius s.p.a. äriplaani teostamiseks vajalike investeeringute (ligikaudu 36,76 miljonit eurot) tasuvuseks ja täielikuks tagasimaksmiseks. Katmata jääv summa oleks märkimisväärne ja ulatuks umbes 13,5 miljoni euroni (36 % koguinvesteeringust). (12) Investeeringu kiirem tagastamine (mida ei luba riigi raamatupidamispõhimõtted) kujutaks endast lisakoormust ettevõtja kasumlikkusele. Seetõttu kahtleb komisjon selles, kas turumajanduslik investor nõustuks ettevõtja äriplaani põhipunktidega.
(12)
18. märtsil 2008 toimus Itaalia ametiasutuste ja komisjoni kohtumine, mille käigus komisjon selgitas lähemalt kahtlusi, mis ta on esitanud ametliku rikkumismenetluse algatamist käsitlevas otsuses. 16. aprillil 2008 laekunud ja 17. aprillil 2008 registreeritud kirjas teatasid Itaalia ametiasutused komisjonile, et pakkumismenetlus kaevandamisõiguse andmiseks on tühistatud. 10. juuni 2008. aasta kirjaga, mis registreeriti samal kuupäeval, edastasid Itaalia ametiasutused koopia 8. aprilli 2008. aasta ametlikust dokumendist, (13) millega tühistatakse pakkumismenetlus. Itaalia ametiasutused teatasid samas kirjas, et ettevõtja Fluorite di Silius s.p.a. äriplaan, mille teostatavuses rikkumismenetluse algatamise otsuses kaheldakse, on kaotanud kehtivuse.
(13)
16. aprilli 2008. aasta kirjas, mis registreeriti 17. aprillil 2008, teatasid Itaalia ametiasutused komisjonile, et nad kavatsevad avaldada uue pakkumiskutse, mis ei hõlma kohustust palgata kõik NMSi endised töötajad (vt põhjendus 9). Itaalia ametiasutused on lisaks edastanud komisjonile koopia kõnealusest pakkumiskutsest, mis ei sisalda ühtegi tingimust endiste töötajate palkamise kohta.
(14)
10. juuni 2008. aasta kirjas, mis registreeriti samal kuupäeval, teatasid Itaalia ametiasutused, et juhul kui kõnealune ettevõtja otsustab osaleda hiljuti ilma nimetatud tingimuseta välja kuulutatud uues pakkumismenetluses, esitab ta uue äriplaani. Itaalia ametiasutused on lisaks kohustunud teatama komisjonile uue pakkumismenetluse tulemustest ja sellest, kellele on antud kaevandamisõigus, millest NMS on loobunud. Itaalia ametiasutused on samuti kohustunud edastama komisjonile edukaks osutunud pakkuja äriplaani, (14) kui komisjon seda taotleb.
(15)
Komisjon märgib, et juhul kui täielikult Sardiinia autonoomse maakonna kontrolli all olev ettevõtja Fluorite di Silius s.p.a. otsustab uuesti välja kuulutatud pakkumismenetluses osaleda, peab tema äriplaan vastama turumajandusliku investori põhimõtetele.
(16)
Kuna endiste töötajate palkamise tingimust sisaldav pakkumismenetlus on tühistatud, on kadunud sellest tulenev oht, et tegu võiks olla riigiabiga, ning seega ei saa ettevõtjat Fluorite di Silius s.p.a. enam käsitada võimaliku abisaajana. Ühtlasi on kaotanud kehtivuse kõnealuse pakkumismenetluse raames esitatud äriplaan. Eelöeldut arvesse võttes võib järeldada, et ametlik rikkumismenetlus tuleb lõpetada, sest selle jätkamine ei ole enam põhjendatud.
III. JÄRELDUS
(17)
Rikkumismenetlus algatati tingimuste tõttu, millega seoti pakkumismenetlus kaevandamisõiguse andmiseks kaevanduses Genna Tres Montis. Kuna kõnealune pakkumismenetlus on tühistatud, ei ole rikkumismenetlust enam põhjust jätkata.
(18)
Seetõttu tuleb lõpetada 11. detsembril 2007 EÜ asutamislepingu artikli 88 lõike 2 alusel algatatud ametlik rikkumismenetlus ettevõtjale Fluorite di Silius s.p.a. antud abi suhtes,
ON VÕTNUD VASTU KÄESOLEVA OTSUSE:
Artikkel 1
11. detsembril 2007 EÜ asutamislepingu artikli 88 lõike 2 alusel ettevõtja Fluorite di Silius s.p.a. suhtes algatatud ametlik rikkumismenetlus lõpetatakse.
Artikkel 2
Käesolev otsus on adresseeritud Itaalia Vabariigile.
Brüssel, 10. detsember 2008

Labels: 4
19
14
3
12
18